
Dunaszekcső Községi Önkormányzat Képviselő-testülete

6/2009.

Jegyzőkönyv
Készült a Dunaszekcső Községi Önkormányzat Képviselő-testülete 2009. június 3. napján megtartott üléséről.
Jelen vannak:

	Faller János
	polgármester

	Szabó Gergely

Frányó János
Bokor Zoltánné

Kulutácz Zoltán
	alpolgármester

	Prucs András

Sándor József
	képviselők

	
	


         Pest Éva  körjegyző

Zárt ülés napirendjéhez Hergenrőder János ügyvezető

 Igazoltan távol: Bíró Zsolt, Metz Judit, Tóth András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 7 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) 2009.évi CÉDE pályázat, költségvetés módosítása 
Előterjesztő: Faller János polgármester

2.) Ingatlanvásárlás-csere

előterjesztő: Faller János polgármester

3.) Pályázatokról

      előterjesztő: Faller János polgármester
4.) Református egyház kérelme 
előterjesztő: Faller János polgármester

5.) Eszközök, berendezések, gépek vásárlásáról

előterjesztő: Faller János polgármester
Zárt ülésen: Dunabeton Kft.

1.napirendi pont: Faller János polgármester: A pályázat szinte beadásra kész, csupán a testület döntése szükséges még. Elvben az önkormányzat már döntött az induláson, hiszen ennek alapján kezdte meg a hivatal a pályázat elkészítését. A határidő rendkívül szoros volt, de az utolsó pillanatban módosította a kiíró a beadás határidejét. A már ismert célkitűzések alapján elkészített pályázatot, annak beadását, az önerő biztosítását a testületnek elfogadásra javasolja. 
Az utca felújítása során lesznek olyan többletköltségek, melyek a pályázatnak részei nem lehettek, vagy nem voltak ismertek (pl. szegély, csapadékvíz elvezető, csatornaleállás), de a munkákat a felújítás során kell elvégezni ahhoz, hogy ne kelljen az új utat ismételten megbontani. Javasolja, hogy a testület fogadja el ezen kiadásokat, és a tartalék terhére döntsön a felhasználásról. 
Vita nem volt, a testület 7 szavazattal 0 ellenében a következő határozatot hozta: 

37/2009.(VI.03.) Kt. számú határozat
CÉDE pályázatról
A Dunaszekcső Képviselőtestülete ülésén úgy határozott, hogy a Dél-Dunántúli Regionális Fejlesztési Tanács által meghirdetett CÉDE támogatására pályázatot nyújt be.

A pályázat célja a dunaszekcsői Várhegy szennyvízelvezetése I.üteme

A fejlesztés megvalósulási helye: Dunaszekcső, II.Lajos utca 

A fejlesztés forrásösszetétele:

adatok Ft-ban

	Megnevezés
	2009. év

	Saját forrás
	1.369.059

	Hitel
	0

	Támogatásból igényelt összeg
	7.758.000

	Egyéb támogatás 
	0

	Egyéb forrás
	0

	Összesen
	9.127.059


A Képviselőtestület a 2009. évi saját forrás összegét a 2009. évi költségvetéséről szóló 1/2009.(II.17.)számú Költségvetési Rendeletében biztosítja. A testület felhatalmazza a polgármestert a pályázat benyújtására.

A testület 7 szavazattal 0 ellenében a következő határozatot hozta:
38/2009.(VI.03.) Kt.számú határozat

el nem számolható költségekről

A képviselő-testület a 2009.évi költségvetése terhére felvállalja azokat a költségeket, amelyek a CÉDE pályázat megvalósításán felül a Rákóczi utca felújítása során jelentkezik.

A testület 7 szavazattal 0 ellenében a következő rendeletet alkotta:

8/2009.(VI.04.) számú

önkormányzati rendelet

a 2009.évi költségvetésről szóló 1/2009.(II.07.) számú önkormányzati rendelet módosításáról 

(Az elfogadott rendelet a jegyzőkönyv melléklete.)
2.napirendi pont: Faller János polgármester:  A sportpálya környékén célszerű lenne ingatlanok tulajdonjogát megszerezni. A jövőbeli elképzelések megvalósíthatóságát segítené, ha minél nagyobb lenne a sportpálya mellett az önkormányzati tulajdon. A tulajdonosokat felkeresve, akár cserével, akár adásvétellel is átadnák a tulajdonjogot pl. a 674/17 és 664/1 hrsz-ú ingatlanok esetében. Javasolja az ingatlanok tulajdonjogának megszerzését akár vásárlással, akár csereingatlan felajánlásával. Ezt a javaslatot további ingatlanok megszerzésére is teszi.
Vita nem volt, a testület 7 szavazattal 0 ellenében a következő határozatot hozta: 
39/2009.(VI.03.) Kt.számú határozat

ingatlancsere vagy adásvétel 
A képviselő-testület adásvétellel vagy csereingatlan felajánlásával tulajdonjogot kíván megszerezni a 674/17 és 664/1 hrsz-ú ingatlanok esetében. A testület felhatalmazza a polgármestert arra, hogy felvegye az érintett ingatlantulajdonosokkal a kapcsolatot, és tárgyalást folytasson az ingatlanok tulajdonjogának megszerzése érdekében. A testület felhatalmazza a polgármestert arra is, hogy a sportpálya környékén további ingatlanok tulajdonjogának megszerzése érdekében is folytasson tárgyalásokat a tulajdonjog megszerzése érdekében. (Tárgyalási alap a vásárláshoz 1600-1700 Ft/m2)
Határidő: azonnal

Felelős: Faller János polgármester

Bíró Zsolt: A Terebesi Föld féle ingatlannak a vételára 4 millió forint. (3,5 millióért vette és 500.000 Ft-ot költött az ablakokra.) Ennyi információhoz jutott az előző ülés óta.
Sándor József: Az ingatlanban az Örökségházzal együtt kell gondolkodni, így ezért jó lenne megvásárolni. 
Kulutácz Zoltán: Nagyon sokat gondolkodott ezen a kérdésen, de úgy gondolja, hogy nincs értelme megvásárolni az ingatlant.

Szabó Gergely: Más célú hasznosításra megvehetné magánszemély is. Pl.kiválóan alkalmas lenne egy borház kialakításához.

Faller János: Ha az ingatlanegyüttesben gondolkodunk, akkor kiválóan megfelelt volna nyugdíjasháznak. Nagyon szép a környezet és nyugalmas része a falunak. 

Kulutácz Zoltán: Amíg nem tudunk az árvízvédelmi pályázatról, illetve nem készül el a beruházás, addig úgy sem gondolkodhatunk ekkora méretű tervben.

Sándor József: Vásárolja meg más az ingatlant. Nyugdíjasházat a Művelődési házban vagy a volt napközi épületében is kialakíthatunk a későbbiekben. 

Faller János: Ha az Idősek Klubja felköltözne a volt napközi épületébe, akkor egyszerűbb lenne az idősek napközbeni ellátása. A felszabadult épületben pedig újabb szálláshelyek kerülhetnének kialakításra. 

Frányó János: A dunai kikötőről is lehet gondolkodni. Az információi szerint igény lenne rá, tehát nem elhanyagolandó annak tervezése és megvalósítása. 

Vita nem volt, a testület 7 szavazattal 0 ellenében a következő határozatot hozta: 
40/2009.(VI.03.) Kt.számú határozat

a 14/4 hrsz-ú ingatlanról
A képviselő-testület a Dunaszekcső belterületi 14/4 hrsz-ú ingatlant (Vörösmarty u. 3.) nem kívánja megvásárolni.  
3.napirendi pont: Faller János polgármester: A Rákóczi utcai felújítás lassan befejeződik. Kb. 2x200 m szegélyezés van még vissza. A munkálatokat június 30.napjáig be kell fejezni. A vízvezeték cseréje elmaradt, de az elkövetkezendőkben az új vezeték a házak és az aszfaltos rész közötti másfél méterben kerül majd elhelyezésre. 
Komoly gondot jelent a mai napig is a csapadékvíz elvezetésének megoldása a Rákóczi utca 56-os, 42 és 44-es számú ingatlanoknál. Az 56-os számú ingatlan területén lemenő csapadékvíz-elvezetőt ki kell rakni járdalapokkal, de a másik ingatlanok esetében csak betonozással lehet megoldani. Ebben az esetben már egy melléképület össze is rogyott, így a lakóháznál az alászigetelést is meg kell oldani. 
A Rákóczi utca 60.szám alatti lakóépület életveszélyessé vált. Építéshatóság segítségét kell kérni. Ha ezt a területet az önkormányzat meg tudná vásárolni (kb.500.000 Ft összegért), akkor e telken keresztül megoldható lenne a bontás után a csapadékvíz elvezetése. 
A Rákóczi utcai építkezésnél a szegélykövek elkészítéséhez partner volt a Dunabeton Kft.

Ma érkezett meg az FVM-ből az értesítés, Dunaszekcső község Önkormányzata az IKSZT cím birtokosa lett. Itt a következő feladat, tervező keresése, aki kezdheti a felújítás tervezését. 

A testvérvárosi kapcsolatok ápolására is megjelent pályázati kiírás. A kinti vendégvárás, vendéglátás kiváló volt, mindazt vissza is kell adnunk. A pályázati lehetőséget meg kell próbálni. Az elnyerhető összeg 3.300 euro. Amennyiben a vendéglátási költségek meghaladják ezt az összeget,  azt a vendéglátó állja. 

Sándor József: Célszerű lenne a Lugio napi rendezvények idejére tervezni a vendéglátást.

Faller János: Ez nagyon jó ötlet, részt vehetnének a vendégek a programokon. 

A testület 7 szavazattal 0 ellenében a következő határozatot hozta: 
41/2009.(VI.03.) Kt.számú határozat

a testvérvárosi kapcsolat pályázatról
A képviselő-testület a franciaországi testvérvárosi kapcsolat ápolására pályázati támogatást kíván igénybe venni. A megpályázandó összeg az elnyerhető 3.300 euro, és ezzel együtt a testület tudomásul veszi, hogy amennyiben a vendéglátás költségei az elnyert összeget meghaladják, akkor azt a saját, 2010 évre szóló költségvetése terhére kell biztosítania. 
Faller János: A mai napon felkereste a Leier Hungária Kft. területi képviselője, akivel tárgyalásokat folytatott a Templom tér 3. üteméről, amelynek még nincs terve. A 3.ütem a Fagyizó és a Posta épülete mögötti terület. A belső részen szegélykövezést gondolt, gyöngykavicsos kerékpártárolókat, virágtartó edényeket. A Rév utca felőli meredekebb részen pedig Flóra elemeket, bennük örökzöld növényzettel. A tervezés és a kivitelezés költségei az önkormányzaté, az elemeket biztosítja a Leier pályázati lehetőség. A pályázat megnevezése „miénk a tér”, és a kistelepüléseknek szeretnének lehetőséget adni arra, hogy templomtereiket a lehető legmagasabb fokon díszburkolattal burkolják le. Ha a mostani  pályázati határidőre nem is készülnek el a tervek, akkor is egy következő fordulóban indulhatna Dunaszekcső. A testülettől támogatást vár ahhoz, hogy elinduljon-e a templom tér 3. ütemének terveztetésével. 
A testület 7 szavazattal 0 ellenében a következő határozatot hozta: 
42/2009.(VI.03.) Kt.számú határozat

a templom tér 3.üteméről
A képviselő-testület a Templom teret komplexen kezeli, a teljes megvalósítás a továbbiakban is célja az Önkormányzatnak. Az 1. ütem megvalósult, a 2. folyamatban van, így a testület felhatalmazza a polgármestert arra, hogy kezdje meg a 3. ütem terveztetését, figyelve a továbbiakban is a pályázati kiírásokat, lehetőségek felkutatását. 

Faller János: Előkészítő tárgyalásokat folytat a pince és partfal pályázattal kapcsolatban. Az elképzelések szerinti megvalósítás költsége minimum 50 millió forint. A tegnapi napon részt vett a Védelmi Bizottság ülésén, amelynek eredményeként megerősítést kapott a pályázat beadására, mégpedig a Várhegy komplex pályázatával. 
A tervek szerint: 

· a Felsődunasornál több tonna kővel „alátámasztás”

· a Somogyi Béla utcai részt meg kell vizsgáltatni, hogy milyen módon lehet megfogni a partfalat

· ki kell építeni a monitoring rendszert

· a Várhegy teljes csatornázását tervbe kell venni

· a felszíni csapadékvíz elvezetését meg kell oldani a betonból építendő útburkolat megfelelő kialakításával 

· el kell végezni a régészeti feltárást

· ki kell alakítani a rézsűzést a leszakadt területen

Az önerő 50%-ához az Önkormányzati Minisztériumnál lehet pályázni, de a fennmaradó részt még mindig fel kell vállalni. Az elképzelés csak főbb vonalakban van még meg, de a pályázat elkészítését el kellene kezdeni. Javasolja, hogy a testület fogadja el az indulást, hogy a pályázatírók elkezdhessék a munkát. A későbbiekben még mindig változtathat a testület a döntésén. A pályázatírás költségét fel kell vállalni.

Vita nem volt, a testület 7 szavazattal 0 ellenében a következő határozatot hozta: 
43/2009.(VI.03.) Kt.számú határozat

pince- és partfal pályázati kiírásról
A képviselő-testület a Várhegy további partfalomlásának megakadályozása érdekében pályázati lehetőséget kíván igénybe venni, ezért felhatalmazza a polgármestert arra, hogy a pályázat elő- és elkészítése érdekében vegye fel a kapcsolatot a pályázatírókkal. 

4.napirendi pont: Faller János polgármester ismerteti a református egyház kérelmét. (A kérelem a jegyzőkönyv melléklete.) Javasolja, hogy a testület biztosítson 30-50.000 Ft támogatást, hiszen azt a közösség kapja. A munkák elvégzésében is a segítségükre tudunk lenni. 
Sándor József: Javasol 50.000 Ft-ot.

Vita nem volt, a testület 7 szavazattal 0 ellenében a következő határozatot hozta:

44/2009.(VI.03.) Kt.számú határozat

a Református Egyház kérelméről
A képviselő-testület a Református Társegyházközség részére a Dunaszekcső, Posta u.31. szám alatti parókia kapujának megjavításához és visszahelyezéséhez 50.000 Ft pénzügyi támogatást biztosít, és segítséget nyújt a munkák elvégzésében. 

Határidő: azonnal

Felelős: Faller János polgármester

5.napirendi pont: Faller János polgármester: A nyári rendezvény sorozat alkalmával ismételten gondok lesznek a vendégek elhelyezésével. A községben egyre több olyan program van évközben is, amikor szükség lenne asztalokra és padokra. Javasolja, hogy az önkormányzat vásároljon 20 db rendezvényasztalt. Árat pontosan nem tud mondani, de a vásárlás során az időállóság és strapabíróság mellett az árra is figyelni fog. 
A testület 7 szavazattal 0 ellenében a következő határozatot hozta:

45/2009.(VI.03.) Kt.számú határozat

eszközök, berendezések vásárlásáról

1.) A képviselő-testület az önkormányzati rendezvények vendégeinek elhelyezéséhez 20 db rendezvényasztalt kíván vásárolni. A testület felhatalmazza a polgármestert arra, hogy a megfelelő minőségű és áru rendezvényasztalokat megvásárolja.

Határidő: azonnal

Felelős: Faller János polgármester

Faller János polgármester: A turisztikai szálláshely kialakításával kajak és kenu tárolására alkalmas helységet is biztosítunk. A szálláshely kihasználtsága érdekében szükséges lenne a tárolót felszerelni kenukkal és kajakokkal. Nagyon fontosnak tartja, hogy a 7. és 8. osztályos tanulókat – összevont testnevelés órában – a Telelőben meg lehetne így tanítani az evezésre. Ezt tartja a legfontosabbnak, amikor felveti a gondolatát. 

Sándor József: Hat személyes kenukat és kajakokat kellene venni.

Szabó Gergely: A kiadását nagyon szigorúan kellene szabályozni, ez rendkívül fontos. Szigorúan meg kell határozni a szabályokat, feltételeket, és azokat be is kell tartatni. 

Sándor József: A kiadásért-visszavételért felelős személyt konkrétan meg kell határozni. 

Faller János: 3-4 személyes hajók hirdetésével találkozott, kb. 375.000 Ft-ért. Meg kell találni az alkalmas kenukat és kajakokat. Egymillió forint összeg erejéig gondolta a felszerelés megvásárlását. 

Frányó János: Ha a gyerekek a Telelőbe kivonulnak abból baj is származhat. Ha jó idő van, akkor van a horgászidény is, sok ember „szórakozóhelye” a Telelő. A hajók mellé kísérő ladik is kell, azt sem szabad elfelejteni. 

Faller János: Nagyon  sok hasznos sport van, amellyel élni kellene. Itt a Duna, ki kellene használni a vízisport lehetőségeit. Ugyanakkor a lovaglást, a síelést is meg kellene tanulniuk a gyerekeinknek. Folyamatosan pályázunk, építünk, dolgozunk, de gondoljunk kicsit a szórakozásra is. 
További hozzászólás nem volt, a testület 7 szavazattal 0 ellenében a következő határozatot hozta: 

45/2009.(VI.03.) Kt.számú határozat

2.) A képviselő-testület a vízisportok népszerűsítésére, a kialakítás alatt álló turisztikai szálláshely felszereltségének növelése érdekében 1 millió forint összegben kajakokat és kenukat vásárol. 
Határidő: azonnal

Felelős: Faller János polgármester

Faller János polgármester: Talált a faluban egy 50-es MTZ-t 300.000 Ft-ért. A megvásárolt markoló szállításában nagy segítséget nyújtana a traktor, mert a trélert el tudná húzni, és ezzel a szükséges munkahelyre tudná szállítani a gépet. Az utóbbi időben rendkívül sok földet is el kellett szállítani, és ebben a munkában is hatékony lehetne, ha még egy vontatót is tudnánk hozzá vásárolni. Erre felkéri Sándor Józsefet és Szabó Gergelyt. 

A testület 7 szavazattal 0 ellenében a következő határozatot hozta: 
46/2009.(VI.03.) Kt.számú határozat

traktor vásárlásáról

A képviselő-testület elfogadja a traktor megvásárlását, melynek ára 300.000 Ft, és ezt az összeget az önkormányzat 2009.évi költségvetése terhére biztosítja. A polgármester bonyolítsa le az adásvételt. 

Határidő: azonnal

Felelős: Faller János polgármester

A testület a napirendek tárgyalását zárt ülésen folytatta.

Kmf.

Faller János
Pest Éva 

polgármester
körjegyző

